C 347/224

P9_TA(2022)0054

Мобилизиране на средства от Европейския фонд за приспособяване към глобализацията — заявление EGF/2021/006 ES/Cataluña automotive — Испания

Резолюция на Европейския парламент от 8 март 2022 г. относно предложението за решение на Европейския парламент и на Съвета за мобилизиране на средства от Европейския фонд за приспособяване към глобализацията за съкратени работници във връзка със заявление от Испания — EGF/2021/006 ES/Cataluña automotive (COM(2022)0020 — C9-0015/2022 — 2022/0010(BUD))

(2022/C 347/22)

Европейският парламент,

— като взе предвид предложението на Комисията до Европейския парламент и Съвета (COM(2022)0020 — C9-0015/2022),

— като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013 (1) (Регламент за ЕФПГ),

— като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 — 2027 (2) (Регламент за МФР), и по-специално член 8 от него,

— като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси (3), и по-специално точка 9 от него,

— като взе предвид писмото от комисията по заетост и социални въпроси,

— като взе предвид доклада на комисията по бюджети (A9-0038/2022),

A. като има предвид, че Съюзът създаде законодателни и бюджетни инструменти за предоставяне на допълнителна подкрепа на работниците, които са засегнати от последиците от глобализацията и от технологичните и екологичните промени, като например промени в моделите на световната търговия, търговски спорове, значителни промени в търговските отношения на Съюза или в състава на вътрешния пазар, финансови или икономически кризи, както и прехода към нисковъглеродна икономика или вследствие на цифровизацията или автоматизацията;

Б. като има предвид, че финансовият принос на Европейския фонд за приспособяване към глобализацията за съкратени работници (ЕФПГ) следва да бъде насочен главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места, като същевременно ги подготвят за една по-екологична и по-цифровизирана европейска икономика;

В. като има предвид, че Испания подаде заявление EGF/2021/006 ES/Cataluña automotive за финансов принос от ЕФПГ след извършени 705 съкращения в икономическия отрасъл (4) от разделение 29 по NACE Revision 2 („Производство на автомобили, ремаркета и полуремаркета“) в региона на ниво 2 по NUTS Каталония (ES51) в Испания в рамките на референтен период за подаване на заявлението от 1 януари 2021 г. до 1 юли 2021 г.;

Г. като има предвид, че заявлението се отнася до 346 съкратени работници, чиято дейност е прекратена по време на референтния период в икономическия сектор, а 359 работници са били съкратени преди или след референтния период в резултат на същите събития, които са довели до прекратяване на дейността на съкратените работници през референтния период, и следователно също ще се считат за бенефициери, отговарящи на условията за допустимост;

Д. като има предвид, че заявлението се основава на критериите за намеса, посочени в член 4, параграф 2, буква б) от Регламента за ЕФПГ, съгласно който е необходимо да е прекратена дейността на най-малко 200 съкратени работници за референтен период от шест месеца в предприятия, извършващи дейност в един и същ икономически сектор, определен на равнището на разпределението по NACE NACE 2, и разположени в един регион или в два съседни региона, определени на ниво 2 по NUTS в дадена държава членка;

Е. като има предвид, че на 28 май 2020 г. Nissan обяви закриването на завода си в Барселона, което доведе до над 2 500 преки съкращения и загуба на 8 000 работни места сред неговите доставчици; като има предвид, че съкращенията, посочени в това искане, са концентрирани в четири окръга в региона на Барселона (Barcelonès, Alt Penedés, Baix Llobregat и Vallès Oriental), където се намират голям брой дружества от автомобилния сектор; като има предвид, че броят на работниците, съкратени с процедура за колективни уволнения между януари и юни 2021 г. в Каталония (7 993 души), вече надвишава броя на съкратените работници през 2020 г. (7 936 души) и че закриването на работни места в региона се е увеличило през периода 2018 — 2020 г.;

Ж. като има предвид, че съгласно член 8 от Регламента за МФР ЕФПГ не може да надхвърля максималния годишен размер от 186 000 000 EUR (по цени от 2018 г.).

1. изразява съгласие с Комисията, че условията по член 4, параграф 2, буква б) от Регламента за ЕФПГ са изпълнени и че Испания има право на финансов принос в размер на 2 795 156 EUR съгласно този регламент, което представлява 85 % от общия размер на разходите в размер на 3 288 419 EUR, включващи разходи за персонализирани услуги в размер на 3 138 300 EUR и разходи по прилагането на ЕФПГ в размер на 150 119 EUR ( 5 )

2. отбелязва, че испанските органи са подали заявлението на 23 септември 2021 г. и че Комисията е приключила неговата оценка на 20 януари 2022 г. и е уведомила Парламента за това на същата дата;

3. отбелязва, че заявлението се отнася до общо 705 съкратени работници, чиято дейност е прекратена; отбелязва освен това, че Испания очаква 450 души от общия брой на отговарящите на условията за допустимост бенефициери да участват в мерките (бенефициери от целевата група); подчертава необходимостта от прозрачност на всеки етап от процедурата и призовава за участие на социалните партньори в изпълнението и оценката на пакета от услуги;

4. припомня, че се очаква социалните последици от съкращенията да бъдат важни за Каталония, където автомобилната промишленост е третият по важност сектор (след химическата промишленост и хранително-вкусовата промишленост) както по отношение на оборота, така и по отношение на заетостта;

5. посочва, че 34,9 % от бенефициерите от целевата група са на възраст над 54 години, 44,4 % са жени, а 50,4 % имат прогимназиален етап на основното образование или по-ниска степен на образование; счита, че възрастовият профил и равнището на образование на бенефициерите от целевата група поставят специфични предизвикателства пред повторното наемане на работа, и поради това подчертава, че е важно да се гарантира, че специфичните характеристики на възрастта, равнището на образование и тяхното съчетаване са надлежно взети предвид при изпълнението на пакета от персонализирани услуги;

6. отбелязва, че Испания е започнала да предоставя персонализираните услуги на бенефициерите от целевата група на 17 януари 2022 г. и че периодът на допустимост за предоставяне на финансов принос от ЕФПГ е следователно от 17 януари 2022 г. до 24 месеца след датата на влизане в сила на решението за финансиране;

7. припомня, че персонализираните услуги, които се предвижда да бъдат предоставени на съкратените работници на обща стойност 37,8 % от финансовото подпомагане, включват следните дейности: семинари по методологии за търсене на работа, професионално ориентиране, обучения (хоризонтални компетентности, преквалификация, повишаване на квалификацията и стажове, а така също и професионално обучение), подкрепа за предприемачеството, безвъзмездни средства за създаване на предприятия, помощ за интензивно търсене на работа, включително идентифициране на местни и регионални перспективи за заетост, наставничество след реинтеграция на пазара на труда и различни финансови стимули;

9. приветства факта, че стимулите включват вноски за съкратените работници с отговорности за полагане на грижи в размер до 20 EUR на ден или за лицата, които се завръщат на работа, в размер на 350 EUR на месец, за максимален срок от три месеца; подчертава, че целта на този стимул е да се насърчи бързото повторно наемане на работа и да се стимулират по-възрастните работници да останат на пазара на труда;

10. подчертава, че испанските органи са потвърдили, че за отговарящите на условията за допустимост действия не получават помощ от други фондове или финансови инструменти на Съюза;

11. заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори, нито да замества обезщетенията и/или правата на получателите на разпределените по линия на ЕФПГ средства, за да се гарантира, че съответните средства имат напълно допълнителен характер;

12. припомня предстоящата декарбонизация на транспортния сектор; отбелязва, че цифровата и екологичната трансформация също ще окажат въздействие върху пазара на труда и се очаква да променят значително автомобилния сектор; отново изтъква в този контекст важната роля, която Съюзът следва да играе за осигуряване на необходимите квалификации за справедливата трансформация в съответствие с Европейския зелен пакт; твърдо подкрепя факта, че през периода 2021 — 2027 г. ЕФПГ ще продължи да проявява солидарност със засегнатите лица и да поддържа акцента върху въздействието от преструктурирането за работниците, и призовава за постигане в бъдещите заявления на максимална съгласуваност на политиките; счита, че следва да се обърне специално внимание на квалифицираното образование, включително професионалното обучение и насърчаването на т.нар. двойна система за чиракуване, която е доказала своята ефективност в няколко държави членки;

13. отбелязва, че всички процедурни изисквания са изпълнени; подчертава необходимостта от прозрачност на всеки етап от процедурата; приветства участието на социалните партньори в работната група, създадена за определяне на пакета от мерки, за които се иска съфинансиране от ЕФПГ, и призовава за участие на социалните партньори в изпълнението и оценката на пакета от услуги;

14. одобрява приложеното към настоящата резолюция решение;

15. възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз ;

16. възлага на своя председател да предаде настоящата резолюция, включително и приложението към нея, съответно на Съвета и на Комисията.

(1) ОВ L 153, 3.5.2021 г., стр. 48.

(2) ОВ L 433 I, 22.12.2020 г., стp. 11.

(3) ОВ L 433 I, 22.12.2020 г., стр. 28.

(4) Засегнати предприятия: Aludyne Automotive Spain SLU, Bosch Sistemas de Frenado SLU, Continental Automotive Spain SA, Faurencia Interior Systems España SAU, Fico Transpar SA, Gruau Ibérica SLU, Magna Seating Spain SLU, Nobel Plastiques Iberia SA, Robert Bosch España (завод в Castellet), U-Shin Spain SLU.

(5) В съответствие с член 7, параграф 5 от Регламента за ЕФПГ.

(6) https://www.miteco.gob.es/es/calidad-y-evaluacion-ambiental/temas/economia-circular/estrategia/

(7) Estrategia para el desarrollo sostenible de Cataluña

(8) Servei Públic d'Ocupació de Catalunya

(9) Cluster of the Automotive Industry of Catalonia (CIAC)

(10) ACCIÓ е каталонската агенция за конкурентоспособност на предприятията.

(11) Comisiones Obreras, UGT, Fomento del Trabajo Nacional (FOMENT) и PIMEC (асоциация на МСП на Каталония).